To unge mænd på 18 år skal otte år i fængsel for dødsvold mod taxachauffør

Retten på Frederiksberg (Ekstra Bladet): For et udbytte på 1000 kroner blev den 65-årige taxachauffør Johnny Henriksen 31. oktober sidste år udsat for et så voldeligt overfald, at han efter et døgn døde af sine skader.

To unge mænd på 18 år blev efterfølgende anholdt og senere tiltalt for dødsvolden og godt et år efter overfaldet har sagen nu fået sin afslutning.

De to tiltalte Mytham Al-Bahadeli og Libaan Muuse Ashur Hassan dømmes skyldige og skal begge otte år i fængsel for det voldelige overfald på den 65-årige taxachauffør.

- Der er tale om en enig domsmandsret, og vi har fundet jer skyldige i alle forhold, sagde dommer Eva Carpentier ved domsafsigelsen i Retten på Frederiksberg.

- Det er utvivlsomt, at volden har været af særlig rå og brutal karakter. Det har været forudsigeligt for de tiltalte, at offeret kunne dø af slag med slagvåben i hovedet. Der er derudover tale om særdeles skærpende omstændigheder, da retten har lagt væk på, at overfaldet var planlagt, udført af flere og at der blev benyttet slagvåben, sagde dommer Eva Carpentirt

Anklager Sonja Hedegaard ønskede udover otte års fængsel til de to tiltalte også den ene, Libaan Muuse Ashur, udvist af Danmark.

Dommeren fandt dog, at den 18-åriges tilknytning til Somalia var så lille, at han kun kunne udvises betinget. Derfor kan han blive i Danmark.

Overværede dødsvold

Mytham Al-Bahadeli og Libaan Muuse Ashur Hassan har sagen igennem nægtet sig skyldige.

Den 18-årige Mytham Al-Bahadeli har dog medgivet, at han var tilstede, da Johnny Henriksen blev overfaldet, og at han foretog det opkald til taxacentralen, som bestilte en vogn til den øde adresse i Bellahøj, hvor Johnny Henriksen blev overfaldet, da han steg ud af sin taxa for at hente et cykelpåhæng.

Ifølge anklageskriftet blev Johnny Henriksen her slået flere gange i hovedet med et ukendt slagvåben – ligesom han fik knytnæveslag og spark i hovedet og på kroppen, mens han lå ned.

Til domsafsigelsen var flere venner og bekendte til de to tiltalte mødt op og flere var tydeligt berørte, da dommen faldt.

De to tiltalte er udover dommen for vold med døden til følge også begge kendt skyldige en række røverier begået i tiden op til det voldelige overfald. Her røvede den 18-årige Libaan Hassan blandt andet et posthus i Brøndby Strand, da han truede ekspedienten med en hammer.